Lotte Reiniger og medarbeiderne med hennes multiplankamera (1920-årene)
Walt Disneys multiplankamera (1937)
Et **multiplankamera** er et apparat som er brukt i tradisjonell animasjonsfilm.

Teknisk beskrivelse
-------------------

Flere plan, gjerne celluloid-ark (på engelsk: *animation cels*, der «cel» er en forkortelse for «celluloid») eller glasskiver, er plassert over hverandre i et stativ, med et filmkamera montert på toppen. Filmbildenes forgrunn, figurer og bakgrunn er plassert på ulike plan. Planene er gjennomsiktige, slik at alt kan sees samtidig og gi en følelse av dybde. Objektene på de ulike planene kan også beveges og belyses uavhengig av hverandre, og gi opplevelse av bevegelse og parallakse. Prosessen består i at man bygger opp en filmscene lag for lag ved å bevege ulike flate figurer, tegninger eller malte scener forbi kameraet i ulikt tempo og med ulik avstand fra kameraet. Hver av de flate tegningene eller elementene har partier som er gjennomsiktige, slik at man kan se andre lag som befinner seg lengre vekk fra kameraet. Bevegelsene blir beregnet og fotografert ramme for ramme. Jo lenger borte fra kameraet, jo lavere hastighet. Multiplaneffekten blir noen ganger omtalt som en «parallakseprosess».

En interessant variant skapes når bakgrunnen og forgrunnen beveges i *motsatt* retning av hverandre. Dette skaper en rotasjonseffekt. Et tidlig eksempel er scenen i Walt Disneys *Snehvit og de syv dvergene*, der Den onde dronningen får Snehvit til å drikke gift, og omgivelsene deretter ser ut til å snurre omkring Snehvit.

Historikk
---------

En tidlig versjon av multiplankameraet ble brukt av Lotte Reiniger til innslag i filmen *Prins Achmeds eventyr* (1926). Berthold Bartosch, som arbeidet sammen med Reiniger, brukte et lignende oppsett i filmen *L'Idée* (1932). Reiniger tok aldri patent på sitt multiplankamera, men i 1940 fikk Walt Disney patent på et kamera som i prinsippet var likt hennes. Den største forskjellen fra Reinigers apparat, var at den nederste platen i Disneys versjon var erstattet av en buet tredimensjonal «scene». I patentsøknaden skrev han: «Denne oppfinnelsen gjør at man kan forme en tredimensjonal modell av den ønskede bakgrunnen […] og projisere bildet av forgrunnen på denne tredimensjonale bakgrunnen».

I 1934 eller 1933 oppfant Ub Iwerks, som tidligere hadde vært animatør og regissør i Walt Disney Studios, en annen variant av et multiplankamera. I motsetning til Reinigers apparat, var Iwerks' konstruert slik at glassplatene var montert vertikalt bak hverandre. Han stilte opp flere bevegelige lag med flate kunstverk foran et horisontalt kamera, ved hjelp av deler fra en gammel Chevrolet. Iwerks' multiplankamera ble brukt i en rekke av Iwerks Studios' *Willie Whopper-* og *Comicolor-* tegnefilmer fra midten av 1930-tallet.

Teknikerne i Fleischer Studios bygget i 1934 noe de kalte *Stereoptical Camera* eller *Setback*. Deres apparater brukte tredimensjonale miniatyrsett bygget i målestokken til animasjonskunstverket. Celluloid-arkene som ble brukt som underlag for animatørenes illustrasjoner, ble plassert i oppsettet slik at forskjellige gjenstander kunne passere foran og bak dem, og hele scenen ble skutt med et horisontalt kamera. Slik oppnådde de effekter som for eksempel kan sees i Fleischers *Betty Boop-*, *Popeye the Sailor-* og *Color Classics-* tegnefilmene.

Det mest berømte multiplankameraet ble oppfunnet av William Garity for Walt Disney Studios til bruk i produksjonen av *Snehvit og de syv dvergene*. Kameraet ble ferdigstilt tidlig i 1937 og testet i *Silly Symphonies*-filmen *The Old Mill*, som vant Oscar-prisen for animert kortfilm i 1937. Disneys multiplankamera, som brukte opptil syv lag med tegninger (malt i oljer på glass) skutt under et vertikalt og bevegelig kamera, tillot mer sofistikert bruk enn Iwerks- eller Fleischer-versjonene, og var hovedteknikken som ble brukt i Disney-filmer som *Pinocchio*, *Fantasia*, *Bambi*, *Adventures of Ichabod and Mr Toad*, *Askepott*, *Alice in Wonderland,* *Peter Pan*, *Tornerose* og *Jungelboken*.

Reiniger tok aldri patent på sitt multiplankamera, men i 1940 fikk Walt Disney patent på et kamera som i prinsippet var likt hennes. Den største forskjellen fra Reinigers apparat, var at den nederste platen i Disneys versjon var erstattet av en buet tredimensjonal «scene». I patentsøknaden skrev han: «Denne oppfinnelsen gjør at man kan forme en tredimensjonal modell av den ønskede bakgrunnen […] og projisere bildet av forgrunnen på denne tredimensjonale bakgrunnen».

*Den lille havfruen* (1989) var den siste Disney-filmen som brukte et multiplankamera. Opptakene ble riktignok gjort av et eksternt studio, ettersom Disneys kameraer ikke lenger var i drift da filmen ble lagd. Prosessen ble utdatert da bransjen utviklet en såkalt "digitalt flerkanalkamera"-funksjon som del av den digitale CAPS-prosessen som ble brukt til påfølgende Disney-filmer og i andre dataanimasjonssystemer. Tre originale Disney-multiplankameraer eksisterer fortsatt: ett i Walt Disney Studios i Burbank, California, ett på Walt Disney Family Museum i San Francisco, og ett i Art of Disney Animation-attraksjonen på Walt Disney Studios Park i Disneyland Paris.

Referanser
----------

1. 1 2  «How Did the Multiplane Camera Invented for "Snow White and the Seven Dwarfs" Redefine Animation? | Read | The Take». *How Did the Multiplane Camera Invented for "Snow White and the Seven Dwarfs" Redefine Animation? | Read | The Take* **(engelsk)**. 23. november 2015. Besøkt 19. oktober 2020. «The camera shot through layers of oil-based images on pieces of glass, allowing for more sophisticated manipulation of the images than ever before. (---) The multiplane camera would be the means of animating Disney features all the way through The Little Mermaid in 1989, at which time it became obsolete. A "digital multiplane camera" was then invented, the first step in transitioning animated films from hand-drawn art to the computer-aided creations we almost always see today.»
2. ↑  Barrier, J.M. (1999). *Hollywood Cartoons : American Animation in Its Golden Age*. New York: Oxford University Press. s. 249.
3. ↑  Grace (2017), location 802 i Kindle-versjonen
4. 1 2 3  Moos, Caleb (5. august 2019). «The Multiplane Camera». *Medium* **(engelsk)**. Besøkt 19. oktober 2020. «The earliest technique is the one used in the oldest surviving animated film: The Adventures of Prince Achmed. The film was made by German filmmaker Lotte Reiniger in 1926. Here is a scene from the movie: (---) So how did Snow White create the illusion of depth? The team at Disney created a camera that allowed them to film multiple planes at once, aptly called the multiplane camera. Though not the first machine of its kind, the most famous multiplane camera is the one created in 1937 by William Garity for Snow White. What exactly is a multiplane camera, and how does it work? A video released in 1957 shows Walt Disney demonstrating the device.So how did Snow White create the illusion of depth? The team at Disney created a camera that allowed them to film multiple planes at once, aptly called the multiplane camera. Though not the first machine of its kind, the most famous multiplane camera is the one created in 1937 by William Garity for Snow White. | What exactly is a multiplane camera, and how does it work? A video released in 1957 shows Walt Disney demonstrating the device.»
5. ↑  Grace (2017), location 2699 i Kindle-versjonen
6. 1 2  Schöndfeld, Christiane (ed.) (2006). «Lotte Reiniger and the Art of Animation». *Practicing Modernity: Female Creativity in the Weimar Republic*. s. 183. «"the method of this invention comprises forming a three dimensional model of the desired background" and "projecting the image of the foreground character upon such three dimensional background".» CS1-vedlikehold: Ekstra tekst: forfatterliste (link)
7. ↑  Noen kilder, f.eks. Schönfeld (1999) oppgir 1933 som årstall
8. ↑  Grace (2017), Location 2690 i Kindle-versjonen
9. ↑  «Who Was Ub Iwerks?». *www.mouseplanet.com*. Besøkt 19. oktober 2020. «Many of these cartoons were filmed in a three dimensional effect using a crude multiplane camera Iwerks had built using parts from an old Chevrolet automobile he had bought for about $300. These technical improvements never compensated for the lack of a strong story and charismatic characters.»
10. ↑  «A Machine for the Imagination: Walt Disney’s Pinocchio and the Multiplane Camera | The Walt Disney Family Museum». *www.waltdisney.org*. 18. september 2016. Besøkt 19. oktober 2020.

Kilder
------

* Grace, Whitney (2017). *Lotte Reiniger: Pioneer of Film Animation*. McFarland. ISBN 978-1476662060. N.N. (13. februar 1957). «Walt Disney's MultiPlane Camera». Besøkt 19. september 2020.  *Film. 7:20. Walt Disney presenterer prinsippet for multiplankameraet og teknikken demonstreres*
* Barrier, Michael (2008). DVD audio commentary on *King of the Mardi Gras*. Bonus Material from *Popeye the Sailor: Volume 1* [DVD release]. Warner Home Video.
* (2001) Audio Commentary by Walt Disney and John Canemaker. Bonus material from *Snow White and the Seven Dwarfs: Platinum Edition* [DVD]. Walt Disney Home Entertainment.
* (2006) Audio Commentary by John Musker, Ron Clements, and Alan Menken Bonus material from *The Little Mermaid: Platinum Edition* [DVD]. Walt Disney Home Entertainment.
* The Walt Disney Family Museum: *Multiplane Educator Guide* (PDF). Besøkt 19. oktober 2020.

Eksterne lenker
---------------

* N.N. (13. februar 1957). «Walt Disney's MultiPlane Camera». Besøkt 19. september 2020.  *Film. 7:20. Walt Disney presenterer prinsippet for multiplankameraet og teknikken demonstreres*